木戶幸一

木戶幸一，日本昭和時期官僚、政治人。爵位係侯爵。曾經做過內大臣、文部大臣、厚生大臣同內務大臣，亦係貴族院議員。

佢係昭和天皇嘅親信之一。二戰中期，當時係內大臣嘅木戶提名好戰嘅東條英機出任首相，因而同二戰扯上關係。日本投降之後，佢畀GHQ以甲級戰犯罪名拉咗，開頭畀人判終身監禁，1955年畀人假釋釋放。

生平

早年 
木戶幸一1889年7月18號響東京府東京市赤坂區新坂町六二出世。老豆木戶孝正，原本姓「來原」，老豆阿媽分別係長州藩士來原良藏同木戶治子。但由於木戶孝允冇仔得個女，要男人嚟繼承家督，所以就搵嚟外甥孝正做佢契仔；又將大女好子嫁畀孝正。

後嚟好子早死，孝正續娶，生咗三個仔女，其中大仔就係幸一；下有細佬和田小六、細妹八重子。

佢讀過學習院高等科，後嚟畢業於京都帝國大學法科大學政治學科。1917年老豆病死，作為大仔嘅木戶幸一繼承家督，成為侯爵，出任貴族院議員。1927年，以近衛文麿帶頭嘅人唔滿意研究會，於是另外成立火曜會，其中就有木戶幸一。

畢業之後，佢響農商務省做官僚，出任過水產局事務官、工務局工務課長、同會計課長、産業合理局部長。後嚟農商務省分拆成農林省同商工省，木戶揀左過檔到商工省。佢響商工省都做左好耐，做過臨時産業合理局第一部長兼第二部長。

直至1930年，經昔日老友・兼小學師兄近衛文麿提拔，佢唔再撈商工省，轉為做內大臣府秘書官長。

政治生涯 
1930年出任內大臣府秘書官長。

1936年2月爆發二二六事件，皇道派發動政變失敗，當時木戶聯同統制派嘅東條英機、杉山元處理呢次事件，得到昭和天皇賞識。由此開始，木戶成為天皇嘅親信之一，亦開始參加中央政治。

自1937年起，佢先後出任文部大臣、厚生大臣、內務大臣，1938年期間係同時兼任厚生大臣同文部大臣。任內佢決定歸還1940年夏季奧林匹克運動會嘅主辦權。

1940年，佢出任內大臣。由於佢奉行官僚主義，深得天皇信賴。當時昭和天皇嘅左右有三個：木戶、前首相西園寺公望、前內大臣牧野伸顯。

1941年，因為外交失敗，近衛文麿被迫辭職，下任首相係邊個成為問題。其中牧野年事已高，西園寺決定唔參加首相提名，所以揀邊個提名嘅重任落到木戶幸一身上。

近衛文麿提名東久邇宮稔彥王為下任首相。呢個決定惹嚟唔少人反對；一，稔彥王主張同美國和平談判，唔符合軍國主義；二，佢身為皇室成員，一旦戰爭擴大，皇室要負上好大責任。響昭和天皇同眾多元老嘅反對下，最終首相侯選人得海軍出身嘅及川古志郎，同陸軍出身嘅東條英機。

響同月17號嘅重臣會議上，林銑十郎要求畀稔彥王做首相，之後若槻禮次郎認為東條太好戰、畀外國人印象好差，反對由軍人出任。呢幾個提議一一畀木戶否決。最後，佢以「不入虎穴，焉得虎子」做理由，提名強硬嘅東條英機為下任首相。第二日，東條正式上任。

響二戰初期，木戶全力支持東條英機，甚至響駐兵問題上反對撤軍；但響後期，戰局開始對日本不利，主和派嘅聲音越嚟越大，木戶亦參加埋終戰工作。同時，佢同其他元老恁冧咗東條內閣。

戰後 

1945年8月日本正式投降，二戰玩完。盟軍正式進駐日本，開始追究有份推動二戰嘅政治人。同年11月，佢畀遠東國際軍事法庭以「甲級戰犯」罪名拉咗。

響審判上，木戶身為天皇嘅親信，為咗證明同天皇無關，佢承認自己嘅罪行，仲交上自己份日記做證明。佢表示「唔隱瞞，唔驚」，話自己有份處理終戰工作，幫天皇頒佈終戰詔書，佢係反戰、唔應該要拉佢。但法官Arthur Comyns Carr並唔接納佢嘅「無罪論」，認為如果天皇真係反戰，咁木戶身為左右手嘅當然係跟老細做嘢、一齊反戰。佢嘅證詞證明唔到天皇係清白。另外，其他軍人同政治人亦對木戶嘅「無罪論」好嬲，其中武藤章、佐藤賢了響前往巢鴨監獄服刑嗰陣更加批評佢係「厚顔無恥、混帳東西」。

最後，由十一個法官組成嘅審判團入面經五票賛成、六票反對下，木戶唔使死刑。後嚟判佢終身監禁，響巢鴨監獄服刑。

木戶響盬獄入面曾經勸天皇退位，話：「呢次戰敗，無論點樣陛下都有一定嘅責任......將美國同其他國家嘅諗法置之於外，服從真理再去做事先係啱嘅。」但係唔知天皇係受到乜嘢影響，佢響後嚟嘅致詞入面完全冇提退位同道歉，木戶表示「好失望」。

1955年，木戶因為身體嘅原因，得到咗假釋嘅機會。佢宣佈退出政界，先係去大磯歸隱；後嚟搬去青山。1969年響佢生日嗰陣，天皇賜杖畀佢。

1977年，因為肝硬化，木戶響宮內廳醫院走咗，終年87歲。之後畀人葬響東京都府中市多磨町嘅多磨靈園。

榮譽 
 1915年8月10號 ー正五位
 1931年5月1號ー帝都復興紀念章
 1937年11月1號ー正三位
 1940年6月1號ー正三位勲二等
 1941年8月15號ー從二位
 1942年9月8號ー勲一等瑞寶章

屋企 
 阿爺：來原良藏
 阿公：山尾庸三
 契阿爺：木戶孝允
 老豆：木戶孝正
 阿媽：壽榮子
 老婆：木戶ツル
 大仔：木戶孝澄
 二仔：木戶孝彥
 大女：井上和子
 長孫：濱本松子
 曾孫：木戶寬孝

攷 

京都大學舊生
日本內大臣
日本華族
日本政治人
甲級戰犯